11 ліпеня 2013 г. Святы Айцец зацвердзіў папраўкі ў Крымінальны і Крымінальна-працэсуальны кодэксы і Агульныя нормы па адміністрацыйных санкцыях для Дзяржавы Ватыкана і Святога Пасаду. Адпаведны дакумент, падпісаны папам Францішкам, выданы ў форме “Motu Proprio”. Новыя крымінальныя законы з’яўляюцца працягам намаганняў па абнаўленні прававой сістэмы Дзяржавы Ватыкан, і грунтуюцца на мерах, прынятых пасля 2010 г. падчас пантыфікату Бэнэдыкта XVI, гаворыцца ў заяве Залы Друку. Яны ўключаюць у ватыканскую прававую сістэму палажэнні шматлікіх міжнародных канвенцый, у тым ліку: чатырох Жэнеўскіх канвенцый 1949 г. супраць ваенных злачынстваў, Канвенцыі 1965 г. аб ліквідацыі ўсіх форм расавай дыскрымінацыі; Канвенцыі 1984 г. супраць катаванняў і іншых жорсткіх, бесчалавечных ці прыніжаючых годнасць відаў абыходжання і пакарання; Канвенцыі 1989 г. аб правах дзіцяці і яе Факультатыўных пратаколаў 2000 года.